Arbeidet med tunnelen mellom Majorstuen og Nationaltheatret startet allerede i 1912, men stoppet opp to år senere på grunn av politisk uklarhet rundt hvor Nationaltheateret stasjon skulle plasseres. I tillegg hadde en rekke huseiere i Hegdehaugsveien reist søksmål mot utbyggerne på grunn av alvorlige sprekkdannelser som hadde oppstått i flere bygårder over tunneltraseen. 16 år etter oppstarten, den 27. juni 1928, kunne undergrunnsbanen åpnes. I dag er strekningen trafikkert av alle t-banens linjer, og har dermed 24 avganger i timen hver vei.